## La Generalitat impulsa l’obertura del nou Centre de Dia de Benaguasil que disposa de 70 noves places públiques per a majors

*** La Conselleria de Servicis Socials adjudica les obres de millora del Centre de Dia i finançarà les places públiques a través del contracte programa
* El director general d’Infraestructures Sociosanitàries destaca que “hem complit amb una reivindicació històrica de Benaguasil per a millorar la vida dels majors”**

La Vicepresidència Primera i Conselleria de Servicis Socials, Igualtat i Vivenda ha impulsat l’obertura del nou Centre de Dia de Benaguasil, adjudicant les obres de millora del centre per a oferir posteriorment les 70 places públiques que finançarà la Generalitat a través del contracte programa, i que permetrà que les persones majors disposen dels servicis del centre a partir de la seua obertura en 2026.

Les obres, que ja s’han adjudicat per part de la Generalitat, repararan les filtracions existents en la coberta del Centre, actualitzar el sistema de climatització, netejar i reparar les façanes i la cornisa perimetral, substituir les claraboies deteriorades, repassar de manera general les instal·lacions del centre d’electricitat, la lampisteria i el sistema de seguretat contra incendis.

Totes estes són actuacions de necessària realització per a adequar el nou Centre de Dia de Benaguasil perquè es trobe en les condicions idònies quant a habitabilitat, seguretat i ús de les seues instal·lacions.

Una vegada finalitzades les obres que posaran en condicions òptimes el centre, la Generalitat dotarà també el Centre de Dia del mobiliari pertinent i prevorà les 70 places públiques a través del contracte programa perquè el consistori local puga licitar i adjudicar la gestió del centre, permetent així que les persones majors puguen gaudir de l’acompanyament diürn, l’atenció i les diverses activitats a partir de la seua obertura en el 2026.

El director general d’Infraestructures Sociosanitàries, Borja Ottobrino, ha detallat que “per fi Benaguasil tindrà el centre de dia que mereix després de la inacció i abandó total del Govern del Botànic durant huit anys, motiu pel qual hem d’executar ara les obres de millora de les instal·lacions deteriorades durant eixe temps”, per la qual cosa, d’esta manera, “des de la Generalitat complim amb una reivindicació històrica del municipi i assegurem la bona atenció, la cura, l’acompanyament i el foment de les activitats per a les persones majors que, sense dubte, són una prioritat per a este Consell i treballem per a millorar el seu benestar i la qualitat de les seues vides”.

Fecha: 08/10/2025